વિશ્વના સૌથી સુંદર ગિરિમથકોમાંનું એક એટલે પશ્ચિમ બંગાળનું ખૂબસુરત શહેર દાર્જીલિંગ. સિક્કિમની સરહદ પાર કરો એટલે એક નાનકડું પ્રવેશદ્વાર મોટા અક્ષરો સાથે તમારા વધામણાં લે – ‘ગોરખાલેન્ડમાં આપનું હાર્દિક સ્વાગત છે.’ કુદરતી સૌંદર્યથી ભરપુર આ શહેરના અત્યંત ખરાબ રસ્તાઓ જોઈને કોઈ પણ કહી શકે કે સામ્યવાદી પ.બંગાળનો વિકાસ અઘકચરો છે. દાર્જીલિંગ ખૂબ જ ઊંચે પર્વતોની ચોટી પર વસેલું શહેર છે. અહીંના સર્પાકાર રસ્તાઓ પરથી પસાર થઈને ઉપર જવાની અને એવી જ રીતે નીચે ઉતરવાની ખૂબ મજા આવે. આખાયે આ શહેરમાં પ્રજાએ ઠેર ઠેર ગોરખાલેન્ડની માગણી કરતાં સૂચનો લગાડી દીધેલાં છે. દુકાનોના પાટિયા પર પણ ગોરખાલેન્ડ લખેલું જ વંચાય. અલગ ગોરખાલેન્ડની માગણી કરતી આ ચળવળમાં સામેલ ગણવેશમાં સજ્જ સ્વયંસેવકો પ્રવાસીઓની તલાશી લેવાનું પણ ન ચૂકે. સામાન્ય પ્રજામાં પણ પોતાનો અલગ પ્રદેશ લેવાની કટ્ટરતા અહીં જોવા મળી. દાર્જીલિંગનું મુખ્ય આકર્ષણ એટલે ટાઈગર હિલ. વહેલી સવારે પ્રવાસીઓ ત્યાં પહોંચીને પૃથ્વી પર અવતરણ કરનાર સૂર્યનારાયણના પ્રથમ કિરણનું સ્વાગત કરવા જગ્યા રોકી લે છે. દેશ-વિદેશના હજારો પ્રવાસીઓ કુદરતના આ અજાયબ નજારાના સાક્ષી બનવાનું સૌભાગ્ય અહીં પ્રાપ્ત કરે છે. સૂર્યોદયની સાથે જ કુદરતની અન્ય એક અજાયબી પણ અહીં જોવા મળે છે. સૂર્યની બરાબર સામે પર્વત શિરોમણિ એવરેસ્ટ, નંદાદેવી અને કાંચનજંઘાના સ્પષ્ટ દર્શન થવા પામે. ઉન્નત મસ્તકે ઊભેલા આ ત્રણેય મહાશિખરોને નિહાળીને મારાથી ગદગદ થઈ જવાયું. ઘૂંટણિયે પડીને મેં આ પર્વતાધિરાજો પ્રત્યે આદર વ્યકત કર્યો. આ અત્યંત પવિત્ર વાતાવરણમાં ઈશ્વર સમીપ હોય એટલી નિકટતા અનુભવાઈ. આ દેવભૂમિ પર થોડાક કલાકો શ્વાસ લેવાનું નસીબ મને ઉપલબ્ધ કરાવવા બદલ ભગવાનનો મેં પાડ માન્યો. એવરેસ્ટ-કાંચનજંઘા-નંદાદેવી માટે એવું કહેવાય છે કે એવરેસ્ટ સ્વયં શિવ, નંદાદેવી પાર્વતી તથા કાંચનજંઘા ગણેશના સ્વરૂપો છે. અને એટલે જ પર્વતારોહકો હિમાલયના સઘળા શિખરોનું આરોહણ કરે છે, પણ માતા પ્રત્યે આદર દાખવીને ક્યારેય નંદાદેવી પર ડગ માંડતા નથી. કૂદરતના આ સુંદર દશ્યોને અમે સૌએ કાયમ માટે હૃદયસ્થ કરી લીધાં.